Tyypillistä Yorkshire Dalesin maisemaa: polveilevia laitumia ja kivimuureja
**Yorkshire Dales** on ylänköalue Pohjois-Englannissa. Se jakaantuu North Yorkshiren ja Cumbrian kreivikuntien kesken, ja suurin osa siitä kuuluu North Yorkshiren kansallispuistoon, joka perustettiin vuonna 1954. Kansallispuistossa käy vuosittain noin yhdeksän miljoonaa vierailijaa.

Yorkshire Dales muodostuu jokilaaksoista ja niiden välissä kohoavista kukkuloista, jotka levittäytyvät Yorkin laaksosta länteen kohti Penniineitä. Suurin osa laaksoista laskee itään Yorkin laaksoon ja siitä Ouse- ja Humberjokia pitkin Pohjanmereen. Laaksoista tunnetuimpia ovat Coverdale, Wensleydale, Nidderdale ja Swaledale. Suosituimpia nähtävyyksiä ovat Aysgarthin, Ingletonin ja Hardrawin vesiputoukset, Malham Cove, Bolton Abbey sekä luolastot White Scar ja Ingleborough. Fountains Abbey ja Studleyn kuninkaallinen puisto alueen itärajan tuntumassa lähellä Riponia muodostavat Unescon maailmanperintökohteen.

Alueen pohjoisosassa suuret laaksot (Wensleydale, Swaledale ja Teesdale) kulkevat lännestä itään, Eteläosassa laaksojen suunta on pohjoisesta etelään, näihin kuuluvat Ribblesdale, Malhamdale, Airedale, Wharfedale ja Nidderdale. Kantatie A684 kulkee alueen poikki seuraillen Wensleydalea Hawesin, Bainbridgen ja Aysgarthin kautta.

Sana "Dales" on vanhaa viikinkien tai germaanista alkuperää, samoin kuin ruotsin *dal* tai saksan *thal*, ja tarkoittaa laaksoa.

Yorkshire Dalesin alue on kalkkikiveä, ja jääkaudet ovat kaivertaneet alueen kallioperään laajoja luolajärjestelmiä, joista joissakin on näyttäviä tippukivimuodostelmia.

Laaksojen erityispiirteitä
--------------------------

### Wensleydale

Wensleydale on Urejoen laakso, joka on saanut nimensä Wensleyn kylän mukaan. Laakson muut kaupungit ovat Hawes lännessä ja Leyburn idässä. Wensleydalen yläjuoksu Penniineiltä Aysgarthin putouksille tunnetaan erityisen luonnonkauniina maisemana, joka on parhaimmillaan niittykukkien kukkiessa laitumilla. Aysgarthin putouksissa joki syöksyy kahtena pitkänä koskena kalkkikivisten askelmien yli.

Bainbridgen kylän lähellä on roomalaisten sotilasleirin rauniot ja säilynyt pala roomalaistietä, joka on nykyisin osa suosittua vaellusreittiä. Reitin varrella on myös Semer Water, yksi Yorkshire Dalesin harvoista luonnollisesti syntyneistä järvistä.

Wensleydalen kivilouhoksista kaivettiin aikoinaan rakennuskiveä esimerkiksi Manchesterin Victorian asemaan.

### Swaledale

Kivisiä latoja Gunnersidessä, Swaledalessa
Swaledale on pohjoisin ja karuin varsinaisista suurista laaksoista. Laakson suurin kaupunki on Richmond. Thwaiten kylästä lähtee etelään Buttertube Pass-sola, joka yhdistää Swaledalen Wensleydaleen. Swaledalsessa on louhittu lyijyä 1700- ja 1800-luvulla, ja louhosten jälkiä näkyy kukkuloiden rinteissä.

### Coverdale

Maisema Coverdalesta Melmerbyn lähistöltä
Coverdale on yksi rauhallisista yläjuoksujen pikkulaaksoista, joka seuraa Coverjokea sen lähteiltä Kettlewellistä Middlehamiin, joka tunnetaan Rikhard III:n kotilinnana,  ja jatkaa siitä pohjoiseen Leyburniin, missä se yhtyy Wensleydaleen.

### Dentdale

Deejoen laakso eli Dentdale on korkeiden kukkuloiden suojaama laakso, alueen länsiosassa. Se on saanut nimensä Dentin kylästä, joka on mukulakivikatujen ja valkoiseksi kalkittujen vanhojen talojen koristama idylli.

Dentdale oli yksi viimeisistä paikoista, joissa keltit pitivät puoliaan anglosaksisia valloittajia vastaan. Laakso on saanut nimensä Dentin kylästä, missä sijaitsee Englannin korkeimmalla oleva rautatieasema. Laakso liittyy myös kveekarien historiaan. 1800-luvulla villasukkien kutominen oli tärkeä tulonlähde paikallisille, sillä Englannin armeija osti käyttämänsä sukat Dentdalesta.

Lähteet
-------

* Harding, M.: *Walking the Dales*. Englanti: Mermaid Books, Penguin Group, 1989. ISBN 0 7181 32548. (englanniksi)

### Viitteet

1. ↑  Dales National Park[vanhentunut linkki]
2. ↑  Stay
3. ↑  Harding, s.84
4. ↑  Yorkshire Dales.com (Arkistoitu – Internet Archive)
5. ↑  Multimap
6. ↑  Caves and Potholing in the Yorkshire Dales Let's stay Yorkshire
7. ↑  Upper Wensleydale (Arkistoitu – Internet Archive)
8. ↑  Harding, s. 75 - 77
9. ↑  Yorkshire Dales (Arkistoitu – Internet Archive) Eagle Intermedia
10. ↑  Coverdale (Arkistoitu – Internet Archive) Country Hideaways
11. ↑  Harding, s. 93
12. ↑  English Lakes
13. ↑  BBC
14. ↑  Harding, s. 95

CommonsCommons
Wikimedia Commonsissa on kuvia tai muita tiedostoja aiheesta **Yorkshire Dales**.